Kegyelem nektek és békesség Istentől a mi Atyánktól és az Úr Jézus Krisztustól!

Péld 3, 5-12  
*5Bízzál az ÚRban teljes szívből, és ne a magad eszére támaszkodj! 6Minden utadon gondolj rá, és ő egyengetni fogja ösvényeidet. 7Ne tartsd bölcsnek önmagadat, féld az URat, és kerüld a rosszat! 8Gyógyulás lesz ez testednek, és felüdülés csontjaidnak. 9Tiszteld az URat vagyonodból és egész jövedelmed legjavából, 10akkor bőségesen megtelnek csűreid, és must árad sajtóidból. 11Az ÚR intését meg ne vesd, fiam, és dorgálását meg ne utáld! 12Mert akit szeret az ÚR, azt megdorgálja, de mint apa a fiát, akit kedvel.*

Krisztussal bíztatott Gyülekezet!

Nem voltam se a családommal, se a baráti köreimmel rendszeres „meccsre-járó” sohasem. Egy-egy emlékem azért akad ilyen eseményekről, mikor éreztük, hogy fontos, valódi támogatást jelent az adott csapatnak a hangunk a bíztatásunk. Az egyik legemlékezetesebb egy sokad osztályú felnőtt kézilabdameccsen történt buzdítás, amely után még harmadnapra is csak rekedtes hangom volt.   
A másik oldalon állva a kosárlabdameccseimen tapasztaltam meg, hogy milyen nagy erőt, előnyt jelent, ha süvölt és dübörög körülöttünk a szeretettel támogató hangorkán.   
Itt a böjt kapujában, vagy épp életük egy-egy nehéz pillanatában állva talán most sokan érzik, hogy jól jönne egy ilyen bíztató, megerősítő, szurkoló tömeg az élete, a hite oldalvonala mentén.   
Mai igénk pedig, bár hordozza az intés szavait is, de alapvetően mégis csak egyértelműen érezhető, hogy megerősítő hang.  
*„Bízzál, egyengetni fogja ösvényed, gyógyulás lesz, felüdülés, bőség, szeret, kedvel”* – vannak tehát mai alapigénkben bőven erőt és áldást hordozó szavak. És bizony kellenek is ezek az ember számára, mert ahogy a sportolók, vagy a csapatok meg tudnak lankadni, reménységüket tudják veszíteni, úgy mi is így vagyunk ezzel. Ott kísértenek minket is ezek a hangok: inkább add fel, válaszd a könnyebb utat, add át magad a világ kábulatának, ne törődj senkivel és semmivel, az a kísértő akarat talán nem is olyan rossz…  
Sokkal könnyebbnek tűnnek időnkét ezek az utak. De csak időnként! Mert ahogy hagyjuk, hogy padlóra kerüljünk, elég gyorsan jön a felismerés, hogy nem is olyan könnyű onnan felállni. Jön a meglepődés, hogy bár azt terveztem, hogy csak egy pillanatra adom meg magam a kísértésnek, csak szusszanok egyet a földön, most hiába próbálnék, nem tudok felállni. Nem kipihentebb lettem, nem könnyebb lett az élet egy időre, hanem csak még több súly láncolt meg és már még kevésbé bírok talpra állni.

Lehet persze tettetni ilyenkor, hogy működnek még a dolgok, hogy én még nem adtam fel, még mosolygok és tapsikolok, hogy idővel majd minden rendbejön, de ezt mindenki tudja legbelül, hogy nem igaz. Olyan ez a helyzet, mint amikor újabb hitellel fizeti vissza valaki az előző hitel törlesztőrészletét. Csak toljuk magunk előtt a bajt, a szembesülést, a bűnbánatot és a segítségkérést, de így nem lesz megoldás, nem lesz felemelkedés.

Isten igéje, ma ebben az elkeseredett állapotában, megkötözöttségében szólít meg mindenkit és bíztató, szeretetével megerősítő szó akar lenni. Nem a problémákat, a mélységet elkendőző, hanem szabadulást és áldást ígérő.  
*5Bízzál az ÚRban teljes szívből, és ne a magad eszére támaszkodj! 6Minden utadon gondolj rá, és ő egyengetni fogja ösvényeidet. 7Ne tartsd bölcsnek önmagadat, féld az URat, és kerüld a rosszat!*Két hatalmas csapdára is rámutat rögtön igénk kezdete. Az önhittségre és az bizalomhiányra. Önhitten ugye olyanok tudunk lenni, mint a túlfújt lufi. Ami már az épphogy csak érdes felülettel találkozva is robban. AZ önhitt, felfuvalkodott állapotunkban nagyon nehéz meghallani az Isten hangját, vagy a testvéri féltő szeretetet, mert rögtön robbanunk.   
A bizalomhiány – az önbizalom hiány is – olyan tud lenni az életünkben, mintha egy fel nem fújt lufi lenne. Csak egy üres műanyag darab lesz, semmi több.  
Az igénk azt mondja: „*Bízzál az Úrban”*. És igen, erre van szükség, csak erre. Bizalomra, azaz hitre. A mi lufi életünknek nem mással kell megtelnie, mint az isteni lélegzettel, pontosabb: LÉLEK-zettel. Ha az Isten Szentlelke tölti be az életemet, akkor élni tudok, felemelkedni a kegyelem által. Ha én akarom felfújni, akkor nem fog felemelkedni sosem. Ugyanúgy a földön marad végül akkor is, ha durranásig fújom és ha reménytelenül hozzá se merek nyúlni.

*5Bízzál az ÚRban teljes szívből, és ne a magad eszére támaszkodj! 6Minden utadon gondolj rá, és ő egyengetni fogja ösvényeidet. 7Ne tartsd bölcsnek önmagadat, féld az URat, és kerüld a rosszat!*

Lélek-zet kell! Isten kell! Ezt nem kudarc beismerni! Ez nem azt jelenti, hogy Te nem vagy képes teljesíteni, elérni azt, ami a legtöbben igen. Ez egyszerűen csak annyit jelent, hogy felismered, hogy kinek is, milyen lénynek teremtett téged az Úr. Nem Tőle függetlennek, hanem Vele élőnek. Olyannak, aki nem tud élni az Isten Lelke nélkül. Lehet persze mímelni az életet, vagy keresni a boldogságot, de Nélküle nem fogod megtalálni.   
Sokszor hangzik el, szinte vádként a keresztény ember felé: „Könnyű neked, mert te hiszel!”.   
Nos, ezt a „vádat” én mindig szívesen fogadom, sőt, kimondom én is hitvallásként utána. „Könnyű nekem, mert én hiszek Jézus Krisztusban!”. Igen sokkal könnyebb Krisztusban bízva élni, mint Nélküle próbálkozni. Azaz érdekes csak, hogy ha ezt ennyire biztosan tudják kijelenteni a kereső, vagy épp istentagadó emberek, akkor miért maradnak végül mégis inkább távol Krisztustól?  
Mintha ott lenne a kezükben egy papírra felírva a megoldás, el is ismernék, hogy az jó megoldás, aztán mégis ahelyett, hogy felhasználnák inkább összegyűrnék és a kukába dobnák.   
Pedig valóban, ahogy a mai igénkben is szerepel nem titkos tanokról és rejtett igazságokról van szó, hanem megígért áldásokról, amelyek nem elzárva vannak, hanem amiktől mi zárjuk el magunkat, mikor elutasítjuk a mi mennyei Atyánkat: „*féld az URat, és kerüld a rosszat! 8Gyógyulás lesz ez testednek, és felüdülés csontjaidnak. 9Tiszteld az URat vagyonodból és egész jövedelmed legjavából, 10akkor bőségesen megtelnek csűreid, és must árad sajtóidból.”*.   
Nem atomfizikai, vagy elméleti matematika, csak egy meghívás abba a természetes lét-, illetve hit-állapotba, amit a Teremtő és Szabadító Úr számodra is elkészített és újra megnyitott Krisztus által.  
Egészség, gazdagság, család, biztonság – ezeket keresik és hajtják látástól vakulásig az emberek ma, mint a boldogság alapköveit. Krisztus azonban azt tanítja meg nekünk is Máté evangéliumában: „*Keressétek először Isten országát és az ő igazságát, és mindezek ráadásként megadatnak majd nektek.”*.

Hogy miért gyűrik össze és dobják ki mégis sokan a jó megoldást? Mert valóban a látástól, a Krisztus meglátásától inkább eldolgozzák, elvezetik magukat a vakulásig, a lelki megvakulásig. És így vakon, megfáradtan, összetörten, ott a földön, a mélységben ülve, már nagyon nehéz észre venni, hogy nem ez: egészség, gazdagság, család, biztonság az alap, hanem ennél bizony sokkal biztosabb alapkő az Isten országa és az Ő igazsága.

Mai alapigénket így érzem egy igazi süvöltő, dübörgő bíztatásnak, hajrázásnak, ahol az szólal meg felénk, hogy igenis neked az Isten országa és igazsága kell! Ne elégedj meg ennél kevesebb, valami töredékes földivel! Ne add fel a hit harcát! A Mindenható Isten nem adja fel az érted folyó küzdelmet. Küld erősítést, felüdülést, igazi Lélekzetet. Bízd Rá magad, és Tőle kérj erőt minden dolgodban, mert ha így teszel, akkor sohasem fogod elhagyatva, elveszve, reménytelenül a padlón találni magad.   
Igen, a bűnbánatnak, a bűn súlya alatti roskadásnak meg van az ideje: *12Mert akit szeret az ÚR, azt megdorgálja, de mint apa a fiát, akit kedvel.*És minket kedvel az Úr Krisztusért. Éppen ezért számunkra sohasem jöhet el annak az ideje, hogy ne az Úrban bízzunk teljes szívből.   
A válogatott meccseken ott szokott szólni a rigmus RIA-RIA-HUNGÁRIA. A mi életünknek pedig legalább ilyen hangosan és egyértelműen kellene visszhangoznia mikor erőt, békességet és a biztos alapot keressük, hogy FIA-FIA-ISTEN FIA! Így legyen! Ámen